ภาครัฐร่วมมือผู้นำศาสนาอิสลาม ขับเคลื่อนการแก้ไขปัญหายาเสพติดในกลุ่มวัยรุ่น เปลี่ยนผู้เสพเป็นพลังชุมชน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามข้อสั่งการของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เน้นย้ำให้ทุกภาคส่วนมีส่วนร่วมเร่งแก้ไขปัญหายาเสพติดให้เข้มข้นมากขึ้น โดยเฉพาะการแพร่ระบาดของยาในกลุ่มวัยรุ่นและการกลับมาใช้ยาเสพติดซ้ำเมื่อพ้นโทษออกมาแล้วทั้งนี้ เพื่อขับเคลื่อนการแก้ไขปัญหาให้เกิดผลเป็นรูปธรรมและตรงจุด รัฐบาล โดยกรมพินิจและคุ้มครองเด็กและเยาวชน พร้อมหน่วยงานที่เกี่ยวข้อง ปรึกษาหารือกับนายอรุณ บุญชม ประธานคณะกรรมการอิสลามประจำกรุงเทพมหานคร ถึงแนวทางการปฏิบัติงานในการยกระดับการดำเนินงานต่อเด็กและเยาวชนที่นับถือศาสนาอิสลาม ซึ่งอยู่ในการควบคุมดูแลให้เป็นไปตามหลักปฏิบัติของศาสนาอิสลามและเพิ่มประสิทธิภาพการแก้ไขบำบัดฟื้นฟู และการติดตามภายหลังปล่อยตัวเด็ก-เยาวชนที่นับถือศาสนาอิสลามในพื้นที่จังหวัดชายแดนภาคใต้ นอกจากนี้ กองทัพภาค 4 ยังได้ร่วมบูรณาการการทำงาน โดยขับเคลื่อนโครงการบำบัดฟื้นฟูผู้ติดยาเสพติดโดยมีชุมชนเป็นศูนย์กลางผ่านการมีส่วนร่วมของผู้นำศาสนา และผู้ปกครอง ขณะนี้สามารถขยายผล มีตำบลเข้าร่วมโครงการและดำเนินการได้อย่างเป็นรูปธรรม รวม 38 ตำบลนำร่อง ซึ่งในปีหน้าตั้งเป้าให้ครบ 290 ตำบลในพื้นที่สามจังหวัดชายแดนใต้และสี่อำเภอในจังหวัดสงขลาสำหรับการใช้แนวทางบำบัดฟื้นฟูผู้ติดยาเสพติดโดยมีชุมชนเป็นศูนย์กลาง เป็นแนวทางที่สอดสอดคล้องกับวิถืชิวิตคนในพื้นที่ เพื่อให้เกิดการยอมรับของคนในชุมชนอย่างแท้จริง ซึ่งผลการดำเนินงานในช่วงที่ผ่านมาแสดงให้เห็นถึงความสำเร็จของโครงการ ประกอบด้วย 5 ขั้นตอนคือ ค้นหาเชิงรุก คัดแยกและคัดกรองเชิงรุก ส่งเข้าบำบัด ติดตามผล บ่มเพาะนิสัยใหม่และสร้างอาชีพ การขยายผลอย่างเป็นรูปธรรมนี้ เป็นเครื่องยืนยันถึงความร่วมมือของทุกฝ่าย ซึ่งรัฐบาลให้การสนับสนุนอย่างเต็มที่ เพื่อให้การแก้ปัญหายาเสพติดในทุกพื้นที่นำไปสู่การลดจำนวนผู้ติดยาเสพติดและเปลี่ยนผู้เสพให้เป็นพลังของชุมชนต่อไป